Osa vangeista ei ymmärrä edes arkista kommunikaatiota: Rikostaustaisten kielelliset vaikeudet ovat yleisiä

Kyse on kielellisistä ihmisoikeuksista: jokaisen ihmisen täytyy saada ymmärtää, mistä heidät tuomitaan ja mitä rangaistus heidän kohdallaan merkitsee. Harva vangeista lukee kirjoitettuja materiaaleja lainkaan.

Vankien lukivaikeuksista on puhuttu pitkään ja heille on tuotettu runsaasti infomateriaalia esimerkiksi helpotetulla kielellä. Tutkija Päivi Rainòn mielestä kieltä pitäisi kuitenkin tarkastella kokonaisvaltaisemmin.

”Olen ihmetellyt sitä, miksi materiaalia tuotetaan vain kirjoitettuna, kun harva lukee niitä ja haasteita on usein myös puheen tuottamisen ja ymmärtämisen alueella”, Rainò sanoo.